
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  27.05.2010

	Nr.
	  26/1391


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra proiectului de Lege privind transmiterea către Consiliul local al municipiului Roman a dreptului de administrare asupra unui bun aflat în domeniul public al statului şi în administrarea Administraţiei Naţionale "Apele Române", în vederea realizării obiectivului de investiţii "Microhidrocentrală pe râul Moldova, în municipiul Roman - judeţul Neamţ", trimis comisiei pentru examinare pe fond, cu adresa nr.PL.x308 din 12 mai 2010.

PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

R A P O R T      
asupra proiectului de Lege privind transmiterea către Consiliul local al municipiului Roman a dreptului de administrare asupra unui bun aflat în domeniul public al statului şi în administrarea Administraţiei Naţionale "Apele Române", în vederea realizării obiectivului de investiţii "Microhidrocentrală pe râul Moldova, în municipiul Roman - judeţul Neamţ"

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. PL.x 308 din 12 mai 2010, cu dezbaterea pe fond în procedură obişnuită, a proiectului de Lege privind transmiterea către Consiliul local al municipiului Roman a dreptului de administrare asupra unui bun aflat în domeniul public al statului şi în administrarea Administraţiei Naţionale "Apele Române", în vederea realizării obiectivului de investiţii "Microhidrocentrală pe râul Moldova, în municipiul Roman - judeţul Neamţ".
La întocmirea prezentului raport Comisia a avut în vedere:

· avizul favorabil al Consiliului Legislativ (nr. 1560/19.12.2009)
· punctul de vedere negativ al Guvernului (nr.957/12.04.2010)


Proiectul de lege are ca obiect de reglementare transmiterea către Consiliul Local al Municipiului Roman a dreptului de administrare asupra unui teren aflat în domeniul public al statului şi în administrarea Administraţiei Naţionale „Apele Române” în vederea realizării obiectivului de investiţii „Microhidrocentrală pe râul Moldova, în Municipiul Roman – judeţul Neamţ”.

Comisia propune Plenului Camerei Deputaţilor respingere proiectului de lege din următoarele considerente: Legea nr.213/1998 privind proprietatea publică şi regimul juridic al acesteia, cu modificările şi completările ulterioare, ce reprezintă cadrul normativ în vigoare incident cu privire la regimul proprietăţii publice, reglementează în mod clar care este procedura privind darea în administrare a bunurilor din domeniul public, dispoziţii ce trebuie respectate întocmai.

Proiectul de Lege face parte din categoria legilor ordinare, conform art.76 alin.(2) din Constituţia României, republicată.

La dezbaterile care au avut loc în şedinţa comisiei din 26 mai 2010 a participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Irina Alexe – secretar de stat în Ministerul Administraţiei şi Internelor.
La lucrările comisiei au fost prezenţi 32 deputaţi, din totalul de 33 membri ai comisiei.

Raportul de respingere al comisiei a fost adoptat cu unanimitate de voturi.
Senatul a adoptat proiectul de lege în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Consilier parlamentar: Monica Dima

